Action 24

Ιστορικό

Το κανάλι ξεκίνησε τον Οκτώβριο του 1990 από την περιοχή των Μεγάρων στην Δυτική Αττική με την ονομασία TVM (TV Μέγαρα) και ιδρυτές το Σωτήρη Παπαηλία (ο οποίος ένα χρόνο πριν έστησε το Ράδιο Μέγαρα) και το Μιχαήλ Χάνδακα (ο οποίος έστησε τους ραδιοφωνικούς σταθμούς Κανάλι 107 νυν Athens DeeJay και Atlantis FM). Το 1992 μετονομάστηκε σε TV Magic ενώ οι εγκαταστάσεις του μεταφέρθηκαν στον Πειραιά. Αποτελεί έναν από τους ιστορικότερους και κυριότερους περιφερειακούς τηλεοπτικούς σταθμούς της Αττικής.
Την Πέμπτη 21 Ιουλίου 1994, αποχώρησε από τη μετοχική σύνθεση ο Σωτήρης Παπαηλίας και το πλειοψηφικό πακέτο των μετοχών του σταθμού εξαγοράστηκε από τον επιχειρηματία Ανδρέα Ζύγουρα. Ένα χρόνο μετά μετονομάστηκε σε Magic Πειραιά και αργότερα στα τέλη του 1998 σε Magic TV.
Τη Δευτέρα 17 Ιουλίου 2000, ο σταθμός εξαγοράστηκε από τον επιχειρηματία Πέτρο Κόκκαλη. Από τότε μετέδιδε πρόγραμμα κυρίως αθλητικού περιεχομένου και εκπομπές της ομάδας του Ολυμπιακού. Το Μάιο του 2008 μετονομάστηκε σε Sport TV και τον Ιανουάριο του 2013 ο σταθμός άλλαξε ιδιοκτησία και σταδιακά μετονομάστηκε στο σημερινό του όνομα, Action 24, διακόπτοντας οποιαδήποτε σύνδεση με την ομάδα του Ολυμπιακού.

Πρόγραμμα

Το πρόγραμμα του καναλιού αρχικά περιελάμβανε κυρίως μουσική (video clips) και διαφημιστικά μηνύματα τηλεπωλήσεων. Το 2000 μετατράπηκε σε ενημερωτικό σταθμό με εξειδίκευση στην κεντρική πολιτική σκηνή, αλλά και στις τοπικά νέα κυρίως του Πειραιά. Το πρόγραμμα του περιλάμβανε πλήθος αθλητικών εκπομπών, αθλητικές μεταδόσεις και ενημερωτικές εκπομπές.
Ως Magic TV είχε καθιερωθεί σαν το κανάλι των οπαδών της ομάδας του Ολυμπιακού, με δημοφιλέστερη την εκπομπή Θύρα 7 με όλα τα νέα του ομάδας με τον οργανωμένο οπαδό του, τον Τάκη Τσουκαλά, συζητήσεις, σχόλια γύρω από την ομάδα, αλλά και με τηλεφωνική επικοινωνία με φιλάθλους και για κάποιο χρονικό διάστημα μετέδιδε τους αγώνες της ομάδος του Ολυμπιακού σε όλα τα αθλήματα. Σήμερα μεταδίδει εκπομπές με διάφορα σπορ από όλον τον κόσμο.
Το πρόγραμμά του πλαισιώνεται γύρω από τον αθλητισμό και περιλαμβάνει μεταδόσεις ποδοσφαιρικών αγώνων, αθλητικές. Έχει προβάλλει επίσης ψυχαγωγικές και ενημερωτικές εκπομπές, τις παιδικές σειρές κινουμένων σχεδίων Football Stories ισπανικής παραγωγής και Ο Μικρός Νικόλας γαλλικής παραγωγής, και θυρίδα τηλεπωλήσεων.
Παλιότερα προβάλλονταν και παλιότερες εκπομπές σε επανάληψη από το αρχείο της τηλεόρασης του ΣΚΑΪ (Eat and Fit, Chef στον Αέρα και Επτά Ημέρες Επιστήμη) από το 2017, πουλώντας ο σταθμός, προγράμματα σε αυτόν τον σταθμό. Άλλες εκπομπές που συνέπεσαν με την αρχή των συνεργασιών των δύο, ήταν οι συμπαραγωγές με το Skai.gr Today, μαγκαζίνο που παρουσίαζε η Μάιρα Μπάρμπα, και Newsroom, βραδινό δελτίο ειδήσεων με την Νίκη Λυμπεράκη, το αθλητικό δελτίο ειδήσεων Sports Live με τον Αντώνη Κατσαρό, το Evening Report με τον Γιώργο Κουβαρά, και το talk show Χ2 με τον Γιάννη Πολίτη. Σκοπός ήταν η πλαισίωση του προγράμματος με ενημερωτικές εκπομπές, λόγω της σταδιακής αλλαγής της φυσιογνωμίας του προγράμματος του ΣΚΑΪ.
Οι συνεργασίες αυτές τελείωσαν έναν χρόνο αργότερα, με τον ΣΚΑΪ να επιχειρεί το στήσιμο νέου ενημερωτικού σταθμού ονόματι SKAI 24, που εν τέλει δεν δημιουργήθηκε. Παράλληλα, ο σταθμός ανανέωσε το πρόγραμμά του με νέες εκπομπές, ενώ πρόσθεσε και ξένες σειρές.

Φυσιογνωμία

Το κανάλι, διαθέτει άδεια μη ενημερωτικού περιεχομένου, και προβάλλει ενημερωτικό πρόγραμμα (βάσει ελληνικής νομοθεσίας απαγορεύεται). Στις 15 Ιουλίου του 2019, το ΕΣΡ κάλεσε σε απολογία τον σταθμό, για παράβαση της νομοθεσίας περί «φυσιογνωμίας προγράμματος».

Ιδιοκτησία

Το κανάλι άλλαξε αρκετές φορές ιδιοκτησία στην ιστορία του. Ο πρώτος φορέας που διαχειριζόταν το τηλεοπτικό κανάλι ήταν η Ραδιοτηλεοπτική Προβολή Α.Ε. με τον διακριτικό τίτλο TVM η οποία συστάθηκε στις 22 Μαρτίου του 1991 με έδρα τον Πειραιά. Στις 2 Σεπτεμβρίου 1998 συστάθηκε η Magic Πειραιά - Ραδιοτηλεοπτική Προβολή Α.Ε. Την διετία 2000-2001 έγινε συγχώνευση των δύο εταιρειών, με αποτέλεσμα η TVM Α.Ε. να απορροφηθεί εξ' ολοκλήρου από τη Magic Πειραιά Α.Ε. η οποία αναλαμβάνει εκ νέου τον τηλεοπτικό σταθμό. Τον Μάιο του 2008 μετονομάστηκε στο σημερινό της Sport TV - Ραδιοτηλεοπτική Προβολή Α.Ε.
Τον Οκτώβριο του 2009 ο σταθμός εξαγοράζεται από τον Γιώργο Κυριακίδη (γιο του επιχειρηματία Πέτρου Κυριακίδη) και επτά μήνες μετά μετακομίζει στις εγκαταστάσεις του (ομόσταβλου τότε) Καναλιού 10 νυν Alert TV στην Καλλιθέα ενώ δύο χρόνια μετά, ο σταθμός ξαναγοράζεται από τον ίδιο. Ωστόσο, τον Οκτώβριο του 2012, αγοράζεται από τον επιχειρηματία Διονύση Παναγιωτάκη και ένα μήνα μετά μεταφέρεται στις εγκαταστάσεις του SBC στο Νέο Ηράκλειο. Το καλοκαίρι του 2013, το τηλεοπτικό κανάλι μεταφέρεται σε δικές του εγκαταστάσεις στην περιοχή του συγκροτήματος Γκράβα, στην Αθήνα όπου παραμένει έως σήμερα.